# KUULEMINEN KOPSAN KAIVOSPIIRIIN PERUSTETTAVASTA APUALUEESTA

# Turvallisuus- ja kemikaaliviraston (Tukesin) laatima yhteenveto kuultavasta kohteesta

## **Asia** Kopsan kaivospiirin (KaivNro K7405) laajentaminen apualueella (tieyhteyden ja sähkölinjan perustaminen kaivospiirille)

## Hakija Fennia Gold Oy

## Y-tunnus: 2839848–7

## Kotipaikka: Tampere

**Yhteystiedot**:

Fennia Gold Oy

PL 3

33211 Tampere

**Lisätietoja antaa:**

Markus Latvala, Feasib Oy

Puh. 040 1497541

## Lupatunnus

KL2022:0005 (apualueen perustaminen)

## Sijainti

Haapajärvi

## Yhtiön selvitys hakijasta

Fennia Gold Oy on Northgold Ab:n omistama vakavarainen suomalainen osakeyhtiö, jonka vastuuhenkilöillä on laaja kokemus malminetsintä- ja kaivostoiminnasta Suomessa. Northgold AB on ruotsalainen pörssinoteerattu kullan etsintä- ja kehitysyhtiö, joka edistää resurssivaiheen projekteja Suomessa kokonaan omistamiensa tytäryhtiöiden Fennia Gold Oy:n ja Lakeuden Malmi Oy:n kautta. Kopsa kulta-kupariprojekti on Northgoldin edistynein hanke, jonka toteuttaa Fennia Gold Oy.

## Hakemuksen peruste

Turvallisuus- ja kemikaalivirasto antoi kaivoslain (503/1965) nojalla Belvedere Mining Oy:lle Kopsan kaivospiiriä koskevan päätöksen (KaivNro K7405) 30.8.2013. Kopsan kaivospiirimääräys on lainvoimainen ja kaivospiiritoimitus on vielä kesken.

Päätökseen liittyvä tieyhteys ei saanut lainvoimaa, vaan Pohjois-Suomen hallinto-oikeus on tieyhteyttä koskevan valituksen johdosta 12.2.2015 päätöksellään (15/0048/1) palauttanut asian Turvallisuus- ja kemikaalivirastoon uudelleen käsiteltäväksi. Kopsan kaivospiirille johtava tieyhteys tuli päätöksen mukaan määritellä uudestaan. Turvallisuus- ja kemikaalivirasto valitti Pohjois-Suomen hallinto-oikeuden päätöksestä KHO:een, joka on päätöksellään (753/1/15) ratkaissut asian 27.6.2016. Valitus hylättiin ja hallinto-oikeuden päätöksen lopputulosta ei muutettu.

Turvallisuus- ja kemikaalivirasto kuuluttaa tieyhteyttä koskevan asian uudelleen kaivoslain (691/2011) nojalla. Tieyhteyttä koskeva hakemus käsitellään kaivoslain tarkoittamana apualuehakemuksena.

Asian aiemman käsittelyn aikana Belvedere Mining Oy (y-tunnus 2312246–5) on asetettu konkurssiin 28.12.2015. Konkurssipesä on myynyt Kopsan projektin Fennia Gold Oy:lle 1.9.2017 päivätyllä kauppakirjalla ja hakenut 11.9.2017 Turvallisuus- ja kemikaalivirastolta alueeseen liittyvien valtausten ja malminetsintälupien ja käsittelyssä olevien hakemusten (Kaivospiirihakemus K7405, kaivospiirimääräys) siirtoa Fennia Gold Oy:lle. Turvallisuus- ja kemikaalivirasto on hyväksynyt siirron 12.10.2017. Päätös on lainvoimainen.

## Hakemus

Kaivosyhtiö hakee kaivoslain 34 §:n mukaista lupaa jo aiemmin määrätyn Kopsan kaivospiirin laajentamiseksi apualueella. Kaivosyhtiö hakee apualuetta tieyhteyden ja sähkölinjan sijoittamista varten. Tietä on tarkoitus käyttää työmatkaliikennettä ja malmin kuljetusta varten. Apualue on leveydeltään 25 metriä ja pituudeltaan 2,8 km. Sen pinta-ala on yhteensä 6,86 ha.

Kopsan kaivospiirialueen kartta tievaihtoehtovertailuineen on esitetty liitteessä 1 ja hakijan esittämä reitti (VE1a) tieyhteyden perustamiseksi on esitetty liitteessä 2.

Yhtiö hakee kaivospiirin apualueelle rajoitettua käyttöoikeutta. Leväniementien nykyinen rakennettu osuus jäisi yleiseen käyttöön kuten ennenkin. Toiminnan lopettamisen jälkeen, uusi rakennettu tie jää alueen toimijoiden ja esim. metsätalouden ja tarvekivilouhinnan kuljetusten käyttöön.

Koska kyseessä on tie, hakija esittää lisäksi, ettei apualueen osalta sovellettaisi mitä kaivoslain 12 luvun 121 §:ssä kaivosturvallisuusluvan tarpeesta säädetään.

## Tarkempi kuvaus hakemuksesta

Hakija on teettänyt syksyllä 2022 asiantuntija -arvion kahdeksasta (8) vaihtoehtoisesta reitistä kaivospiiriltä yleiselle tielle. Jokaisen reitin osalta on huomioitu mm. olemassa olevien teiden hyödyntäminen, malmin kuljetuksista aiheutuvat vaikutukset maanomistajille, alueen asukkaille, kevyelle liikenteelle sekä muille mahdollisille maankäyttömuodoille. Vertailun tulokset on esitelty alueen maanomistajille sekä kaikille kaupunkilaisille avoimessa yleisötilaisuudessa Haapajärvellä 2.11.2022 ja sitä on täydennetty saadun palautteen perusteella.

Vertailun perusteella vähiten haittaa aiheuttava reittivaihtoehto on VE1a. Reittilinjaus VE1a lähtee kaivospiiriltä luoteeseen ja yhtyy olemassa olevaan peltotiehen, ja edelleen olemassa olevaan Leväniementiehen, joka suuntautuu pohjoiskoillis- suuntaan. Lähdekankaan kohdalla reitti siirtyy pohjoiseen Leväniementieltä, ja kulkee uutta rakennettavaa tietä pitkin noin 800 metrin matkan, jonka jälkeen yhtyy Tiitonrannantiehen (7630). Leväniementien varressa on useita asuttuja kiinteistöjä, jotka ohitetaan tällä reittilinjauksella. Leväniementiellä on jo nykyisellään tarvekivilouhoksesta ja metsätaloudesta johtuvaa raskasta liikennettä, joka voidaan jatkossa ohjata Tiitonrannantielle uuden tielinjauksen kautta. Näin Leväniementien asutukselle aiheutuva nykyinen haitta pienenee.

VE1a -reitin varrella ei ole asuttuja kiinteistöjä ja hyvin vähän kevyttä liikennettä, jotka on katsottu vertailussa herkästi häiriintyviksi kohteiksi. Myöskään koulumatkaliikenteelle ei reitistä aiheudu vaikutuksia. Reitti ei kulje alueella sijaitsevien arvokkaan kylämiljöön tai maisemallisesti arvokkaan peltoaukean kautta. Lisäksi VE1a -reitin linjauksessa on vähiten kiinteistöjä ja se on yksi lyhyimmistä reiteistä. Reitti kulkee osittain Lähdekankaan pohjavesialueen (1106905) kautta olemassa olevaa Leväniementietä pitkin. Lisäksi reitin lähialueelta tunnetaan lähde, joka on 23 metrin etäisyydellä VE1a -reittilinjauksen reunasta. Molemmat kohteet otetaan huomioon tulevassa tienparannuksessa, uuden tieosuuden rakentamisessa ja käyttöönotossa. Malmi kuljetetaan rikastettavaksi myöhemmin päätettävälle rikastamolle.

## Tehdyt työt Kopsan esiintymän ympäristössä

Malminetsintätyö Kopsan esiintymän ympäristössä, valtausten "Kopsankangas" (7405/1) ja "Kopsankangas 2" (7686/1) alueilla, eteni yhtiön ensimmäiseen maastotyövaiheeseen kesällä 2022. Maastotöissä alueen kallioperään kairattiin näytteenottoa varten Oy Kati AB:n tela-alustaisella kairauskalustolla 25 reikää, yhteensä 4240,60 metrin verran. Kairausten lisäksi alueella suoritettiin geofysiikan mittauksia (indusoitu polarisaatio ja resistiivisyys) kannettavilla tai mönkijää vastaavalla ajoneuvolla liikutettavilla laitteilla.

Tulosten perusteella yhtiön tarkoituksena on päivittää alueen resurssimallia ja kannattavuustarkastelua. Lisäksi suunnitelmissa on kairata Kopsan esiintymällä sekä yhtiön muilla etsintäalueilla yhteensä n. 3 000 m vuoden 2023 ensimmäisen vuosipuoliskon aikana. Työsuunnitelmista on tiedotettu maanomistajia etukäteen kirjeitse. Lisäksi alueella on järjestetty kaksi yleisölle avointa infotilaisuutta 18.3.2022 ja 2.11.2022), sekä maanomistaja -tilaisuus 2.11.2022.

## Hakemusalue

Hakemusalue sijaitsee Haapajärven kunnan alueella sijoittuen seuraaville kiinteistöille:

|  |  |  |
| --- | --- | --- |
| **Kiinteistötunnus** | **Nimi** | **Pinta-ala (ha)** |
| 69-402-6-208 | KONTIOLA | 0,48 |
| 69-402-17-49 | HAANPÄÄ | 2,36 |
| 69-402-17-58 | VERONIEMI | 0,92 |
| 69-402-17-90 | HAVELA | 0,36 |
| 69-402-17-87 | KANERVALA III | 0,84 |
| 69-402-17-46 | TAKAHANKA | 0,11 |
| 69-402-54-2 | LEVÄLAMPI | 1,01 |
| 69-402-54-16 | LAITAKANGAS | 0,78 |

## 

Haettavan apualueen pinta-ala on 6,86 hehtaaria.

## Asianosaiset, joiden etua, oikeutta tai velvollisuutta asia saattaa koskea

Hakijayhtiö on määritellyt hakemuksen johdosta asianosaisiksi hakemusalueen maanomistajat, hakemusalueeseen rajautuvien kiinteistöjen omistajat sekä lähialueen (Leväniementie) asuttujen kiinteistöjen omistajat.

Muiksi mahdollisiksi asianosaisiksi yhtiö on määritellyt Haapajärven kaupungin, Kortesjärven metsästysseuran, Havelanperän vedenottamon ja Jämpsänkallion tiekunnan.

## Kaivosluvassa annettavat määräykset (kaivoslaki 52 §)

Kaivosluvassa on annettava yleisten ja yksityisten etujen turvaamiseksi tarvittavat määräykset.

**Kuulemisen peruste**

Kuulemisen peruste on kaivoslain (621/2011) 52.3 §, 108 § ja 109 §.

Kaivosluvassa on annettava yleisten ja yksityisten etujen turvaamiseksi tarpeelliset määräykset:

1) kaivostoiminnasta aiheutuvien haitallisten vaikutusten välttämiseksi tai rajoittamiseksi sekä ihmisten terveyden ja yleisen turvallisuuden varmistamiseksi;

2) toimenpiteistä, joilla varmistetaan, että kaivostoiminnassa ei harjoiteta ilmeistä kaivosmineraalien tuhlausta taikka kaivoksen mahdollista tulevaa käyttöä ja louhimistyötä ei vaaranneta tai vaikeuteta;

3) esiintymän hyödyntämisen laajuutta ja tuloksia koskevasta selvitysvelvollisuudesta;

4) poronhoidolle aiheutuvien haittojen vähentämiseksi erityisellä poronhoitoalueella;

5) sen varmistamiseksi, ettei luvassa tarkoitetulla toiminnalla vaaranneta saamelaisten asemaa alkuperäiskansana saamelaisten kotiseutualueella ja kolttien kolttalain mukaisia oikeuksia koltta-alueella;

6) kaivostoiminnan lopettamiseen liittyvästä vakuudesta 10 luvun mukaisesti sekä muista lopettamiseen liittyvistä ja lopettamisen jälkeisistä velvollisuuksista;

(ks. alla esitetyt §:t 108-110):

* Kaivosluvan haltijan on asetettava kaivostoiminnan lopetus- ja jälkitoimenpiteitä varten vakuus, jonka on oltava riittävä kaivostoiminnan laatu ja laajuus, toimintaa varten annettavat lupamääräykset ja muun lain nojalla vaaditut vakuudet huomioon ottaen. Kaivoslaki 108 §
* Lupaviranomainen määrää vakuuden lajin ja suuruuden asianomaisessa luvassa. Vakuuden suuruutta on tarvittaessa tarkistettava, kun kaivoslupaa tarkistetaan 62 §:n mukaisesti. Kaivoslaki 109 §

7) lupamääräysten tarkistamiseen liittyvien selvitysten toimittamiseen asetettavasta määräajasta;

8) muista kaivosluvan nojalla tapahtuvaa toimintaa koskevista seikoista sen varmistamiseksi, ettei toiminnasta aiheudu tässä laissa kiellettyä seurausta;

9) muista yleisen ja yksityisen edun kannalta välttämättömistä ja luvan edellytysten toteuttamiseen liittyvistä seikoista.

Kaivoslaki 52.3 §

## Turvallisuus- ja kemikaaliviraston tiedonanto yleisten ja yksityisten etujen turvaamiseksi tarpeellisista määräyksistä

## Turvallisuus- ja kemikaalivirasto tiedottaa, että yleisten ja yksityisten etujen turvaamiseksi tarpeellisia lupamääräyksiä tarkastellaan tässä yhteydessä ainoastaan apualueen vaikutusten osalta.

Kopsan kaivospiirin ja sen kaivostoiminnan vaikutuksia yleisiin ja yksityisiin etuihin käsitellään erikseen omana käsittelynä vuoden 2023 aikana.

## Kaivosyhtiön selvitys yleisten ja yksityisten etujen turvaamiseksi

Kaivosyhtiön selvitys on esitetty tämän kuulemisasiakirjan liitteessä 3.

## Kaivosyhtiön esitys apualuetta koskevan vakuuden suuruudeksi ja lajiksi

Kaivosyhtiö esittää, ettei kaivoslain mukaista vakuutta määrättäisi, koska tie ja sähkölinja jäävät muuhun käyttöön kaivostoiminnan päätyttyä.

## Lausuntopyynnöt, asianosaisten kuuleminen ja asiasta tiedottaminen

Turvallisuus- ja kemikaalivirasto pyytää ennen päätöksentekoa asiasta lausunnot Haapajärven kunnalta, Pohjois-Pohjanmaan ELY-keskukselta, Pohjois-Pohjanmaan liitolta ja tarvittaessa muussa lainsäädännössä mainituilta tahoilta.

Ennen asian ratkaisemista Tukes varaa asianosaisille tilaisuuden tehdä muistutuksia lupa-asian johdosta. Muille kuin asianosaisille Tukes varaa tilaisuuden ilmaista mielipiteensä lupaa koskevassa asiassa.

Asia annetaan tiedoksi julkisella kuulutuksella Tukesin verkkosivuilla. Tieto kuulutuksesta julkaistaan myös Haapajärven kunnan yleisessä tietoverkossa.

Tukes tiedottaa kuulutuksen julkaisemisesta Selänne -lehdessä ja Virallisessa lehdessä. Kuulutuksesta annetaan erikseen tieto asianosaisille.

Kaivoslaki 37 §, 39 § ja 40 § sekä valtioneuvoston asetus kaivostoiminnasta 25 §

## Jatkotoimenpiteet kuulemismenettelyn jälkeen

Kaivosyhtiölle ja muille asianosaisille on varattava tilaisuus selityksen antamiseen sellaisista lausunnoissa ja muistutuksissa esitetyistä vaatimuksista ja selvityksistä, jotka saattavat vaikuttaa asian ratkaisuun. Selityksen johdosta asianosaisille on varattava tilaisuus vastaselityksen antamiseen, jos selitys saattaa vaikuttaa asian ratkaisuun.

Kaivoslaki 42 §

## Liitteet

1. Kopsan kaivospiirialueen kartta tievaihtoehtovertailuineen
2. Kartta hakijayhtiön esittämästä tieyhteydestä
3. Selvitys yleisten ja yksityisten etujen turvaamisesta